Document ID: 32005R2157

KOMISIJAS REGULA (EK) Nr. 2157/2005
(2005. gada 23. decembris),
ar ko nosaka licences maksu, kas 2006. gadā piemērojama Kopienas kuģiem, kas zvejo Grenlandes ūdeņos
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 2004. gada 28. jūnija Regulu (EK) Nr. 1245/2004 par to, ka jānoslēdz protokols, ar ko groza Ceturto protokolu, kurā izklāstīti nosacījumi attiecībā uz zvejniecību, kas paredzēti Nolīgumā par zvejniecību starp Eiropas Ekonomikas kopienu, no vienas puses, un Dānijas valdību un Grenlandes pašvaldību, no otras puses (1), un jo īpaši tā 4. panta otro daļu,
tā kā:
(1)
Regulā (EK) Nr. 1245/2004 paredzēts, ka to Kopienas kuģu īpašniekiem, kuri saņem licenci, lai Kopienas kuģis drīkstētu zvejot Grenlandes ekskluzīvajā ekonomiskajā zonā, ir jāmaksā licences maksa saskaņā ar Ceturtā protokola 11. panta 5. punktu.
(2)
Ar 2004. gada 15. decembra Komisijas Regulu (EK) Nr. 2140/2004, ar ko nosaka sīki izstrādātus noteikumus Regulas Nr. 1245/2004 piemērošanas kārtībai attiecībā uz pieprasījumiem izsniegt licences zvejai Grenlandes ekskluzīvās ekonomiskās zonas ūdeņos (2), īsteno administratīvu vienošanos par zvejas licencēm saskaņā ar Ceturtā protokola 11. panta 5. punktu.
(3)
Administratīvās vienošanās B daļas 4. punktā noteikts, ka 2006. gadā licences maksa jānosaka minētās vienošanās pielikumā, un tā ir 3 % no cenas par katru attiecīgās sugas tonnu.
(4)
Ir lietderīgi šajā regulā noteikt 2006. gada licences cenu, par kuru 2005. gada 12. decembrī Kopiena un Grenlande vienojās administratīvās vienošanās pielikumā.
(5)
Šajā regulā paredzētie pasākumi ir saskaņā ar Zivsaimniecības un akvakultūras komitejas atzinumu,
IR PIEŅĒMUSI ŠO REGULU.
1. pants
Licences maksa 2006. gadā Kopienas kuģiem, kuri drīkst zvejot Grenlandes ekskluzīvajā ekonomiskajā zonā ir noteikta Regulā (EK) Nr. 2140/2004 minētās administratīvās vienošanās pielikumā.
Administratīvās vienošanās pielikuma teksts ir pievienots šai regulai.
2. pants
Šī regula stājas spēkā septītajā dienā pēc tās publicēšanas Eiropas Savienības Oficiālajā Vēstnesī.
To piemēro no 2006. gada 1. janvāra.
Šī regula uzliek saistības kopumā un ir tieši piemērojama visās dalībvalstīs.
Briselē, 2005. gada 23. decembrī

Labels: 18
6